Útvar hlavného kontrolóra
Mesta Košice

Správa
o výsledku kontroly

V súlade s oprávnením podľa zákona č. 369/1990 Zb. o obecnom zriadení v znení neskorších zmien a doplnkov, vykonal Útvar hlavného kontrolóra mesta Košice v čase od           4. 10. 2010 do 30. 11. 2010 s prerušením kontrolu hospodárenia, nakladania s majetkom a vybraných položiek výnosov a nákladov v Bytovom podniku mesta Košice, s.r.o. za obdobie roka 2009 a I. polrok 2010.

Kontrolou bolo zistené:

I. Všeobecné údaje

Bytový podnik mesta Košice ako príspevková organizácia bol 31. 12. 2008 zrušený a zároveň mesto Košice ku dňu 1. 1. 2009 založilo obchodnú spoločnosť – Bytový podnik mesta Košice s.r.o. (ďalej len BPMK s.r.o.), na ktorú prešli všetky práva a záväzky zaniknutej organizácie.

Základným poslaním spoločnosti je vykonávať správu nájomných a vlastníckych bytov na území mesta Košice, zabezpečovať opravy a údržbu spravovaného domového a bytového fondu a nepretržite zabezpečovať odstraňovanie havarijných stavov a porúch prostredníctvom dispečingu.

BPMK s.r.o. ako správca vykonáva správu majetku, vlastníkom ktorého je Mesto Košice na základe Zmluvy o výkone správy majetku mesta Košice č. 1336/2008 zo dňa 1. 12. 2008 vrátane jej dodatkov.

Ako správca vykonáva správu majetku, ktorého predmetom sú:

-	areál Bytového podniku
-	byty a nebytové priestory vo vlastníctve mesta v hybridných bytových domoch
-	nebytové priestory mimo bytových domov
-	bytové domy vo vlastníctve mesta Košice
-	CO kryty a kotolne
-	pozemky

V rámci podnikateľských aktivít okrem iných činností zabezpečuje správu odpredaných bytov vrátane služieb spojených s ich užívaním.

II. Hospodárenie spoločnosti

1. Výsledky hospodárenia a plnenie hlavných finančných ukazovateľov

	Plnenie výnosov, nákladov a dosiahnuté hospodárske výsledky za kontrolované obdobie udáva nasledujúca tabuľka:

 	 	   Rok 2009 (v €)	 	 	 	Rok 2010 (v €)	 	
 	Pôvod. plán	Upr. plán	Skutočnosť	%	Plán	Skut. k 30.6.2010	%	
Výnosy	4 375 842,00	3 556 178,00	3 190 170,60	89,71	3 936 358,00	1 479 064,75	37,57	
Náklady	4 375 842,00	3 556 178,00	3 172 574,08	89,21	3 936 358,00	1 304 901,01	33,15	
HV po zdan.	0,00	0,00	17 596,52	 	0,00	174 163,74	 	

Dosiahnutý zisk v roku 2009 bol prerozdelený prídelmi do:

-	rezervného fondu 		  7 038,60 €
-	investičného fondu 		10 557,92 €

Z uvedenej tabuľky vyplýva, že hlavné ukazovatele finančného plánu za rok 2009 neboli naplnené, no pri nižšom čerpaní nákladov bol dosiahnutý zisk vo výške   17 596,52 €. Celkové výnosy neboli naplnené o sumu 366 007,40 €.
Dosiahnuté výsledky za prvý polrok 2010 ukazujú, že pôvodne stanovené základné ukazovatele finančného plánu nebudú naplnené.

2. Inventarizácia majetku a záväzkov

	Na vykonanie inventarizácie majetku a záväzkov v roku 2009 vydal konateľ spoločnosti príkaz riaditeľa č. 5/2009 zo dňa 4. 1. 2010.
	V zmysle uvedeného príkazu inventarizácia bola vykonaná k 31. 12. 2009 v čase od      7. 1. 2010 do 29. 1. 2010. Súčasťou príkazu (prílohou) je aj harmonogram inventarizácie a menovanie dielčích inventarizačných komisií (DIK).
	Spoločnosť má vypracovanú pre uskutočnenie inventarizácie majetku a záväzkov vnútropodnikovú smernicu č. 1/2008 zo dňa 15. 5. 2008.
	V zmysle zákona č. 431/2002 Z.z. o účtovníctve v znení § 30 „Skutočný stav majetku, záväzkov a rozdielu majetku a záväzkov sa zisťuje inventúrou, ...“
	V znení § 30 ods. 2 citovaného zákona Inventúrny súpis je účtovný záznam, ktorý zabezpečuje preukázateľnosť účtovníctva a musí obsahovať zákonom stanovené údaje. Okrem iných aj tieto údaje:

písm. a)	obchodné meno a názov účtovnej jednotky
písm. b)	deň začatia inventúry, deň ku ktorému bola inventúra vykonaná a deň skončenia inventúry
písm. c)	stav majetku s uvedením jednotiek množstva a ceny
písm. d)	miesto uloženia majetku
písm. e)	meno priezvisko a podpisový záznam hmotne zodpovednej osoby za príslušný majetok
písm. i)	meno, priezvisko a podpisový záznam osôb zodpovedných za zistenie skutočného stavu majetku, záväzkov a rozdielu majetku a záväzkov.
	
V znení § 30 ods. 3 uvedeného zákona „Stav majetku, záväzkov, rozdielu majetku a záväzkov v inventúrnych súpisoch sa porovnáva so stavom majetku, záväzkov a rozdielu majetku a záväzkov v účtovníctve a výsledky porovnania sa uvedú v inventarizačnom zápise. Inventarizačný zápis je účtovný záznam, ktorým sa preukazuje vecná správnosť účtovníctva“ a musí obsahovať zákonom stanovené údaje. 

Okrem iných údajov aj:

písm. a) 	obchodné meno alebo názov účtovnej jednotky
písm. b)	výsledky vyplývajúce z porovnania skutočného stavu majetku, záväzkov a rozdielu majetku a záväzkov s účtovným stavom
písm. d)	meno, priezvisko a podpisový záznam osoby alebo osôb zodpovedných za vykonanie inventarizácie v účtovnej jednotke.

Kontrolou dokumentácie z vykonanej inventarizácie boli zistené nasledujúce nedostatky:

a) Stredisko 025 - DS VB

-	inventúrne súpisy nie sú podpísané hmotne zodpovednou osobou za príslušný druh majetku

b) Stredisko 107 - Údržba a PS

-	inventúrne súpisy nie sú podpísané osobami zodpovednými za zistenie skutočného stavu majetku (t.j. členmi DIK)
-	z inventúrnych súpisov nie je zrejmý ani skutočný stav inventarizovaného majetku

c) Stredisko 001 - PR

-	inventúrne súpisy nie sú podpísané všetkými osobami zodpovednými za zistenie skutočného stavu majetku. Vo väčšine prípadov zo 6 člennej DIK sú podpísané jedným členom v ostaných prípadoch dvoma členmi
-	inventúrne súpisy nie sú podpísané hmotne zodpovednou osobou
-	z inventúrnych súpisov a v nich urobených zápisov vyplýva, že DIK v niektorých prípadoch nenašla príslušný druh majetku a v kolónke poznámka bol označený otáznikom. V iných prípadoch je pri majetku uvedený zápis „chýba, nie je alebo nenachádza sa“. DIK vo svojej zápisnici zo dňa 29. 1. 2010 neuviedla výsledky z porovnania účtovného a skutkového stavu tak, ako je to uložené v § 30 ods. 3 zákona 431/2002 o účtovníctve. V zápisnici uviedla, že pri vykonaní inventúry boli zistené niektoré zmeny a chýbajúce položky sú zaznamenané v jednotlivých súpiskách.
Chýbajúci majetok (manko) nevyčíslila.

	Ústredná inventarizačná komisia (ÚIK) vo svojej zápisnici č. 1 zo svojho zasadnutia dňa 10. 5. 2010 k danej problematike len uviedla „Pri inventúre boli zistené niektoré zmeny, ktoré boli zaznamenané v inventúrnych súpisoch“.
	
	Inventarizačný rozdiel nebol vysporiadaný a premietnutý v riadnej účtovnej závierke za rok 2009.

d) Stredisko 142 - RZ Smolník

-	inventúrne súpisy nie sú podpísané hmotne zodpovednou osobou
-	z inventúrnych súpisov vyplýva, že DIK vyznačila v súpisoch chýbajúci majetok podľa účtovného stavu a operatívnej evidencie, ale jeho hodnotu nevyčíslila
V zápisnici z vykonanej inventúry zo dňa 26. 1. 2010 DIK uviedla, že pri vykonávaní fyzickej inventúry nehmotného a hmotného majetku boli zistené niektoré zmeny, ktoré sú zaznamenané v jednotlivých inventúrnych súpiskách. Tak ako v predchádzajúcom prípade DIK nekonala v súlade s § 30 ods. 3 zákona o účtovníctve, kde je uložené účtovnej jednotke povinnosť porovnať stav majetku účtovného a skutkového stavu a chýbajúci majetok (manko) vyčísliť.
ÚIK vo svojej zápisnici č. 1 zo zasadnutia dňa 10. 5. 2010 k danej inventúre len uviedla, že boli zistené niektoré zmeny, ktoré boli zaznamenané v inventúrnych súpiskách.
Inventarizačný rozdiel nebol vysporiadaný a premietnutý v riadnej účtovnej závierke za rok 2009.

e) Stredisko 002 - MTZ

Z inventúrnych súpisov a správy DIK o vykonaní inventarizácie zo dňa 12. 1. 2010 vyplýva, že neboli zistené žiadne inventarizačné rozdiely. Inventúrne súpisy nie sú podpísané osobami zodpovednými za zistenie skutočného stavu majetku ani hmotne zodpovednou osobou.

Z uvedených kontrolných zistení vyplýva, že účtovná jednotka nekonala pri inventarizácii majetku v súlade s § 30 ods. 2 a ods. 3 zákona o účtovníctve, keď inventúrne súpisy a inventarizačné záznamy neobsahovali zákonom stanovené údaje.

V zmysle § 30 uvedeného zákona inventúrne súpisy zabezpečujú preukázateľnosť účtovníctva a inventarizačné záznamy preukazujú vecnú správnosť účtovníctva. Tým, že účtovná jednotka nevysporiadala a nezúčtovala rozdiely zistené pri inventarizácii porušila § 8 ods. 1 zákona o účtovníctve, podľa ktorého účtovná jednotka je povinná viesť účtovníctvo správne, úplne, preukázateľne, zrozumiteľne a spôsobom zaručujúcim trvalosť účtovného záznamu.

Ďalej porušila aj ustanovenie § 30 ods. 7 zákona o účtovníctve, keď inventarizačné rozdiely neboli zúčtované do účtovného obdobia, za ktoré sa inventarizáciou overuje stav majetku a § 7 zákona o účtovníctve, v znení ktorého je účtovná jednotka povinná účtovať tak, aby účtovná závierka poskytovala verný a pravdivý obraz o skutočnostiach, ktoré sú predmetom účtovníctva.

Nevysporiadanie inventarizačných rozdielov bolo aj v rozpore s internou smernicou        č. 1/2008 zo dňa 15. 5. 2008 v ktorej v bode 2 posledný odstavec je uvedené: „Prípadné inventarizačné rozdiely budú zaúčtované v účtovnom období, v ktorom sa inventarizáciou overuje stav majetku a záväzkov. Pri všetkých mankách, schodkoch a prebytkoch sa musia pracovníci zodpovední za majetok vyjadriť k ich vzniku. V návrhoch na ich vysporiadanie je potrebné uviesť, či sú zavinené alebo nezavinené“.
V dokumentácii z inventarizácie sa vyjadrenia zodpovedných pracovníkov za chýbajúci majetok nenachádzali.

f) Inventarizácia pokladne

	Inventarizácia peňažných prostriedkov – pokladne bola v roku 2009 vykonaná celkovo 4 – krát (31.3., 30.6., 30.9., 30.12.). Rozdiely medzi účtovným a fyzickým stavom zistené neboli.

3. Pohľadávky a záväzky

A. Pohľadávky

a) Pohľadávky z obchodného styku

	BPMK s.r.o. eviduje na jednotlivých účtoch účtovnej skupiny 311 – Odberatelia pohľadávky z obchodného styku k 30. 6. 2010 v nasledovných sumách:

-	úč. 311 100 – odberatelia 		305 134,38 €
-	úč. 311 107 – odberatelia ÚS 107 	225 505,81 €
-	úč. 311 125 – odberatelia DS VB 	  28 413,44 €
Spolu			559 053,63 €
Nedoplatky za nebytové priestory	344 145,10 €
Pohľadávky celkom			903 198,73 €

	Z účtov účtovnej skupiny 311 predstavujú pohľadávky v lehote splatnosti sumu 279 330,44 € a po lehote splatnosti vo výške 279 723,19 €. Z pohľadávok po lehote splatnosti sú staršie pohľadávky než 150 dní v celkovej sume 58 883,18 €. 
	Kontrolná skupina náhodným výberom u 11 pohľadávok preverila spôsob a postupy ich vymáhania:

- pohľadávka vo výške 731, 57 € - MÚ MČ Košice LIX

	Pôvodná pohľadávka bola vo výške 220 393 Sk, ktorá vznikla z neúplnej úhrady faktúry č. 99000843 zo dňa 9. 6. 1999 v sume 311 265 Sk za odber TÚV.
	Dňa 2. 12. 2008 právne oddelenie listom značky 06 – 08 adresovanému ekonomickému úseku navrhuje pohľadávku v plnej výške 220 393 Sk, pre nevymožiteľnosť na odpis.

	Pri transformácii podniku z príspevkovej organizácie na obchodnú spoločnosť k              1. 1. 2009 bola znaleckým posudkom č. 7/2008 pri stanovení všeobecnej hodnoty podniku stanovená hodnota danej pohľadávky v sume 22 039,30 Sk, t.j. 731,57 €.
	Pohľadávka k 30. 6. 2010 nebola vysporiadaná, t.j. nebola odpísaná.

- pohľadávka v sume 9 367,13 € - X.D.

	Jedná sa o pohľadávku za užívanie (nájom) nebytových priestorov, rekreačného zariadenia BPMK v katastrálnom území Veľká Lodina a služieb s tým spojených. 
	Pohľadávka z roku 2005 je vymáhaná súdnou cestou.

- pohľadávka vo výške 2 394,34 € - B. M., KE za prenájom dopravných prostriedkov za rok 2009. Faktúra č. 20090438 zo dňa 7. 1. 2010 na sumu 2 394,34 € splatná 21. 1. 2010. Ku dňu kontroly t.j. 12. 11. 2010 úhrada faktúry zo strany BPMK s.r.o. nebola riešená.

- pohľadávka v sume 1 466,43 € - Mestský futbalový klub KE za neuhradenú finančnú čiastku z faktúry č. 20060266 zo dňa 20. 7. 2006 na sumu 285 600 Sk s DPH za predaj 500 ks plastových sedačiek.
	Dňa 24. 9. 2007 dlžník uhradil čiastku 140 000 Sk. Na zostávajúcu časť pohľadávky v sume  145 600 Sk (4 833,03 €) bola uzatvorená s dlžníkom dohoda o urovnaní zo dňa           30. 6. 2009, súčasťou ktorej bol aj splátkový kalendár. Dlžník podľa splátkového kalendára uhradil dňa 26. 8. 2009  finančnú čiastku 2 400 €. Zostatok v sume 2 433,03 € bol splatný do     31. 10. 2009. Ku dňu kontroly však táto čiastka nebola uhradená.
	Pri transformácii spoločnosti na obchodnú spoločnosť bola neuhradená časť pohľadávky vo výške 145 600 Sk ohodnotená na sumu 116 480 Sk t.j. 3 866,43 €.
	Vykázaná pohľadávka v účtovníctve je rozdiel medzi ohodnotenou sumou podľa znaleckého posudku a uhradenou finančnou čiastkou podľa splátkového kalendára (3 866,43 € - 2 400 €).
	V zmysle dohody o urovnaní bolo dohodnuté, že úroky z omeškania a trovy konania vo výške 289,50 € do 31. 11. 2009 už nebudú narastať a sú pevne ustálené. 
	Takto dohodnuté podmienky sú pre BPMK s.r.o. nevýhodné, lebo neumožňujú dlžníka aj pri neplatení sankcionovať a nepriamo dlžníka výhodne úverujú.

- pohľadávka vo výške 714,67 € - R. F. – RASPOI za dodávku a montáž 20 m plošiny dňa        22. 11. 2007 na Hlavnej 81 v Košiciach. Služby boli fakturované faktúrou č. 20070435 zo dňa     3. 12. 2007 vo výške 21 530 Sk (714,67 €). Faktúra bola splatná 17. 12. 2007.
	Dlžník aj na viaceré písomné urgencie o zaplatenie nereagoval. Pohľadávka sa vymáha v exekučnom konaní.

- pohľadávka v sume 280,78 € - Tatrametal s.r.o. KE za vykonané klampiarske práce. Faktúra č. 20090414 zo dňa 15. 12. 2009 na sumu 280,78 € s DPH splatná 29. 12. 2009.
	Pohľadávka ku dňu kontroly t.j. 15. 11. 2010 nebola písomne urgovaná.

- pohľadávka vo výške 20 779,88 € - Byfos s.r.o. Košice

	Uvedená pohľadávka v celkovej sume 20 779,88 € tvorí neuhradené faktúry za vodné stočné a zrážkovú vodu od roku 2006. Jedná sa o nasledovné faktúry:

Č. faktúry	zo dňa	na sumu	ohod. v znal. pos.	vyjadr. v €	
20060136	10.4.2006	116 580,00 Sk	93264,00 Sk	3 095,80	
20070121	11.4.2007	149 218,00 Sk	134 296,20 Sk	4 457,82	
20080370	26.11.2008	70 809,00 Sk	70 809,00 Sk	2 350,43	
20090144	30.4.2009	4 026,57 €	 	4 026,57	
20090386	25.11.2009	2 727,40 €	 	2 727,40	
5211000022	17.5.2010	4 121,86 €	 	4 121,86	
Spolu	 	 	 	20 779,88	

	Kontrolnej skupine na jej vyžiadanie nebola predložená žiadna dokumentácia z vymáhania uvedených pohľadávok voči spoločnosti Byfos s.r.o.

- pohľadávka vo výške 2 157,60 € - Orange Slovensko a.s. za prenájom strešnej plochy budovy na Považskej č. 20 – 22 v Košiciach za rok 2009. Faktúra č. 5211000004 zo dňa 11. 2. 2010 na sumu 2 157,60 € s DPH. Faktúra splatná 25. 2. 2010. 
	Pohľadávka ku dňu kontroly t.j. 15. 11. 2010 nebola riešená.

- pohľadávka v sume 414,93 € voči spoločnosti ROS s.r.o. uhradená dňa 23. 7. 2010

- pohľadávka v sume 217,41 € s DPH – UPC BROADBAND SLOVAKIA s.r.o. Bratislava za spotrebu el. energie za zosilňovače na ul. Pri nemocnici č. 7 v Košiciach. Faktúra č. 20090273 zo dňa 12. 8. 2009 na sumu 217,41 € s DPH. Faktúra splatná 26. 8. 2009.
	Vymáhanie pohľadávky ku dňu kontroly t.j. 15. 11. 2010 nebolo riešené.

	Spoločnosť nevytvára opravné položky k pohľadávkam – účet 391. Z uvedených kontrolných zistení vyplýva, že BPMK s.r.o. nevenuje dostatočnú pozornosť vymáhaniu pohľadávok a ich vysporiadaniu. Pri nevymožiteľných a nevysporiadaných pohľadávkach ako napr. voči L IX sa vykazuje fiktívny majetok. 

b) Pohľadávky za nebytové priestory

	spoločnosť eviduje nedoplatky (pohľadávky) za prenájom nebytových priestorov k        30. 6. 2010 v celkovej sume 344 145,10 €. Na účte 311 200 – Nájomné od organ. (nebyty) eviduje zostatok v sume 295 621,03 € ako rozdiel nedoplatkov a preplatkov, ktorý sa zúčtuje 1 x mesačne na konci mesiaca. Nedoplatky a preplatky sa vedú v samostatnej operatívnej evidencii v počítači (databáza) podľa domov a nájomcov. Z evidencie nedoplatkov je zrejmé, či je nájom nebytového priestoru v súčasnosti platný, alebo bol ukončený, kedy bol ukončený a výška nedoplatku. Z predloženej zostavy nedoplatkov k 30. 6. 2010 (výstup z počítača) vyplýva, že spoločnosť eviduje neuhradené a nevysporiadané nedoplatky po skončení nájmu staršie ako 10 rokov ako napr.:

Nájomca	Objekt	Zml. vzťah ukončený dňa	Výška nedoplatku (€)	
Š. G.	Slobody 8	31.1.1999	38,75	
B. P.	Bencúrova 14	31.12.1998	79,57	
B. M.	Budapeštianska 46	31.8.2000	842,90	
Ronopres-M. D.	Hrnčiarska 3	1.10.1999	119,10	
MODULEX Slovakia a.s.	Komenského 40	31.1.2000	428,28	
NSP KE OKOLIE-K. J. JUDr.	Kováčska 40	31.12.1998	1 414,21	
Kontrolná skupina sa zaoberala vymáhaním nedoplatkov u nájomcov, ktorým zmluvný vzťah skončil pred rokom 2008.
Náhodným spôsobom bolo vybratých 66 nájomcov u ktorých sú evidované nedoplatky staršie než 3 roky. K jednotlivým nedoplatkom a spôsobu ich vymáhania sa vyjadrila vedúca právneho oddelenia. Vo svojom vyjadrení zo dňa 22. 11. 2010 ku každému nedoplatku v krátkosti uviedla súčasný stav pri vymáhaní nedoplatkov. Vo väčšine prípadov sa tieto nedoplatky vymáhajú súdnou cestou a v exekučnom konaní. Z uvedenej vzorky 66 prípadov nedoplatkov ďalej vyplýva, že spoločnosť eviduje aj nedoplatky, ktoré sú už nevymožiteľné ako napr.:

-	nedoplatok vo výške 683,64 € voči MVDr. K. M., ČR – Praha. Súd zamietol žalobu BPMK. Rozsudok OS KE II. sp. zn. 30C476/02 nadobudol právoplatnosť 11. 11. 2008. zmluva o nájme NP na Považskej č. 38 bola ukončená 25. 10. 2001.
-	nedoplatok vo výške 216,08 € voči M. P., Košice. Súdne konanie bolo zastavené. Rozsudok R 37C/6/2006 nadobudol právoplatnosť 7. 9. 2009. Zmluva o nájme NP na ul. Výstavby č. 4 bola ukončená 30. 11. 2002.
-	nedoplatok vo výške 103,36 € voči spoločnosti Víno a.s. v konkurze Košice. Správkyňa konkurznej podstaty pohľadávku uznala ako veriteľa IV. triedy. Podľa uznesenia Krajského súdu v KE zo dňa 6. 11. 2008 pohľadávky veriteľov v IV. triede uspokojené nebudú. Nájomná zmluva na NP – Hlinkova 19 bola ukončená 19. 7. 2000.
-	nedoplatok vo výške 136,26 € voči spoločnosti MODUL M s.r.o. Liptovský Mikuláš. Uznesením OS Liptovský Mikuláš zo dňa 14. 3. 2002 bolo konanie zastavené. Odporcovi nevznikla povinnosť platiť. Zmluva o nájme NP na Kováčskej č. 14 bola ukončená          2. 11. 1999.

Z vyjadrenia vedúcej právneho oddelenia ďalej vyplýva, že nie všetky nedoplatky a ich vymáhanie sa dostali na právne oddelenie. Zo 66 prípadov, ktoré boli vybraté ku kontrole v 16 prípadoch uviedla, že právne oddelenie podklady k pohľadávkam na ich vymáhanie neeviduje. Aj keď sa jedná o staršie pohľadávky ako napr.:

-	nedoplatok za nájom NP na Bencúrovej 14 vo výške 79,57 € voči P. B., Košice. Nájomná zmluva bola ukončená dňa 31. 12. 1998.
-	nedoplatok za nájom NP na Južnej triede 5 vo výške 447,03 € voči Cestovnej kancelárii Slovakoturist. Nájomná zmluva ukončená dňa 12. 11. 2001.
-	nedoplatok vo výške 681,97 € za nájom NP na Komenského 5 voči spoločnosti UNIMILK s.r.o. Košice. Nájomná zmluva bola ukončená dňa 31. 8. 2003.
-	nedoplatok vo výške 1 412,21 € za nájom NP na Kováčskej 40 voči NSP KE – JUDr. K. J. Nájomná zmluva ukončená dňa 31. 12. 1998.

Uvedené kontrolné zistenia poukazujú na to, že BPMK s.r.o. vymáhaniu nedoplatkov (pohľadávok) nevenuje náležitú pozornosť. Vo svojej evidencii vedie nedoplatky, ktoré sú už nevymožiteľné čím vykazuje fiktívny majetok.
Spoločnosť nevytvára k pohľadávkam opravné položky.

c) Nájomné od obyvateľstva za obecné byty – účet 374100

	Spoločnosť eviduje na účte 374 100 – Pohľadávky z nájmu – nájomné od obyvateľstva za obecné byty (nedoplatky) k 30. 6. 2010 v celkovej sume 4 153 555,43 €. V uvedenej sume sú zahrnuté nedoplatky za všetky obecné byty t.j. byty v hybridných domoch, ktoré neboli odkúpené do vlastníctva, byty osobitného určenia ako sú malometrážne byty, sociálne byty a byty na L IX. BPMK s.r.o. spravoval k 30. 6. 2010 2008 obecných bytov .
	Z celkovej sumy nedoplatkov 4 153 555,43 € predstavujú nedoplatky za byty na Luníku IX sumu 2 506 558,94 €, čo predstavuje 60,35 % z celkových nedoplatkov.

	Ďalšie vysoké nedoplatky sú evidované za sociálne byty na Popradskej 72 v celkovej sume 106 043,49 € a za byty na Sládkovičovej 3 v celkovej sume 122 527,21 €. Ostatné nedoplatky v sume 1 418 425,79 €.
	Z predloženej zostavy nedoplatkov – výstup z počítača okrem mena nájomníka a príslušného bytu je zrejmé, či nájomná zmluva k bytu je v platnosti alebo bola zrušená s uvedením dátumu zrušenia a dlžná čiastka. Dátum vzniku pohľadávky však zrejmý nie je.

	K vymáhaniu pohľadávok – nedoplatkov za obecné byty podali spoločne vyjadrenie vedúca právneho oddelenia a vedúca predpisu dňa 19. 11. 2010, v ktorom okrem iného uviedli:

„Prvým krokom pri vymáhaní nedoplatkov je zasielanie upomienok a výziev na úhradu. Vzhľadom na platobnú neschopnosť užívateľov vyrovnať nedoplatky jednorázovo umožňuje sa im v pravidelných mesačných splátkach vyrovnať svoje dlhy. Uzavretím dohôd o uznaní a vysporiadaní dlhu sa zabezpečí postupná úhrada dlhu, predĺži sa lehota na vymáhanie súdnou cestou na 10 rokov (inak sa pohľadávka premlčí za 3 roky). V prípade neochoty splácať vzniknuté nedoplatky podávajú sa výpovede z nájmu bytu a následne žiadosti o vypratanie bytov a súčasne aj žalobné návrhy. Ak po nadobudnutí právoplatnosti súdnych rozhodnutí nedôjde k úhrade nedoplatkov, opätovne sa zasielajú dlžníkom výzvy pred exekučným konaním. V prípade, že dlžník nie je ochotný ani v tomto štádiu pohľadávku uhradiť podávajú sa návrhy na vykonanie exekúcie“.

d) Nájomné od obyvateľstva za spravované vlastnícke byty DS VB – účet 374 101

	BPMK s.r.o. ako správca vlastníckych bytov eviduje na účte 374 101 – Pohľadávky z nájmu za vlastnícke byty na Domovej správe vlastníckych bytov (DS VB) nedoplatky k           30. 6. 2010 v celkovej sume 507 972,85 €. K 30. 6. 2010 spravoval 6 313 vlastníckych bytov.

	Z evidencie nedoplatkov – výstup z databázy počítača vyplýva, že v nedoplatkoch sú evidované za niektoré domy, ktoré zmenili správcu svojich bytov pred zavedením eura drobné nedoplatky v hodnote cca od 0,01 až 0,17 € na jeden byt. Nedoplatky sú z obdobia rokov 2003 – 2007, kedy došlo k vypovedaniu zmlúv o výkone správy. Vymáhanie týchto nedoplatkov od jednotlivých vlastníkov je neefektívne, nakoľko náklady prevyšujú výšku pohľadávky a je výhodnejšie ich odpísať. V evidencii sú vykázané aj nedoplatky u bytov, ktoré BPMK s.r.o. už nespravuje ale výška pohľadávok na jeden byt sa pohybuje v desiatkach, stovkách, ale aj  tisíckach €. Vymáhanie týchto nedoplatkov podľa vyjadrenia pracovníčky na odd. správy vlastníckych bytov zo dňa 19. 11. 2010 sa realizuje nasledovne:

	„Správca postupuje v intenciách zákona 182/1993 Z.z. v platnom znení. V prípade akéhokoľvek omeškania s úhradami platieb sú primárne zasielané ekonomickým oddelením správcu, dlžníkom upomienky s výškou nedoplatku a špecifikácia dlžného obdobia, zároveň právne oddelenie promptne reaguje na upozornenia zo strany ekonomického oddelenia, zasiela predžalobné a preddražobné výzvy a následne vec postupuje relevantným orgánom a inštitúciám na vymáhanie v prípade dobrovoľného neuhradenia dlžôb a to:

-	návrhy na vymáhanie dlhu podaním žaloby na súde a prípade neuhradenia následne na exekučné vymáhanie
-	v prípade vyššej dlžnej sumy postup v nadväznosti na ustanovenia zákona 527/2002 Z.z. v platnom znení o dobrovoľných dražbách v nadväznosti na zákon 182/1993 Z.z. v platnom znení
-	dohody o uznaní dlhu a splácanie formou povolenia splátok (v určitých prípadoch poistenie uznania podpísaním zmenky).

B. Záväzky z obchodného styku

	BPMK s.r.o. eviduje k 30. 6. 2010 na účte 321 – Dodávatelia, záväzky z obchodného styku v celkovej sume 1 529 069,89 €, v tom:

-	úč. 321 000 – dodávatelia 				1 072 202,31 €
-	úč. 321 100 – dodávatelia privatizačná (DSVB) 	   	   456 867,58 €

Splatnosť záväzkov podľa lehoty splatnosti, doby omeškania podľa jednotlivých účtov udáva nasledujúca tabuľka:

Dodávatelia	 	 	 Záväzky (€)		 	 	 	
číslo účtu	Celková	Do lehoty	Po lehote 	 	        z toho	 	 	
 	suma	splatnosti	splatnosti	do 1 roka	1 - 2 roky	2 - 3 roky	nad 3 roky	
321 000	1 072 202,31	76 869,40	995 332,91	456 629,32	97 157,48	7 267,04	434 279,07	
321 100	456 867,58	349 365,08	107 502,50	39 221,96	28 739,90	39 366,94	173,70	
Spolu	1 529 069,89	426 234,48	1 102 835,41	495 851,28	125 897,38	46 633,98	434 452,77	

	Najväčšie záväzky spoločnosť eviduje voči Tepelnému hospodárstvu s.r.o. Košice vo výške 636 851,92 € z toho záväzky staršie než 3 roky v celkovej sume 434 357,87 €. Uvedené záväzky tvoria zostatok neuhradenej platby v zmysle Dohody o urovnaní zo dňa 28. 11. 2003 medzi TEHO s.r.o. Košice a BPMK. Dohoda riešila splácanie záväzkov BPMK z predchádzajúceho obdobia z titulu nedoplatku za dodané teplo a TÚV v celkovej sume 56 164 469,28 Sk a 22 465 098,98 Sk z titulu príslušenstva.

1. Exekučné služby

	BPMK s.r.o. pre účely vykonania exekúcie z titulu vymoženia pohľadávok a vypratania bytov využíva služby súdneho exekútora JUDr. M. Z. Na každú pohľadávku a na každé vypratanie bytu je so súdnym exekútorom uzatvorená samostatná zmluva.
	Z predloženej dokumentácie ku kontrole vyplýva, že BPMK s.r.o. ma s menovaným exekútorom k 30. 6. 2010 nevyúčtovaných celkovo 2 114 zmluvných prípadov. V zmysle uzatvorených zmlúv sú exekútorovi poskytnuté preddavky na trovy exekúcie, ktoré v znení § 24 ods. 2 Vyhlášky MS SR č. 288/1995 Z.z. o odmenách a náhradách súdnych exekútorov si určuje súdny exekútor. 
	Účtovná jednotka tieto preddavky účtuje na účte 321 000 – Dodávatelia, ako rozdiel poskytnutých preddavkov a nedoplatkov (záväzkov) z vyúčtovania exekútorom.
Na účte 321 – Dodávatelia – saldo podľa dodávateľov (JUDr. M. Z.) je zúčtovaný rozdiel preddavkov a nedoplatkov v celkovej sume 95 076,97 €. Výška nedoplatkov – záväzkov predstavuje sumu 9 562,41 €.

	Účtovná jednotka nesprávne účtuje poskytnuté preddavky na účte 321 – Dodávatelia. Tieto preddavky sa v zmysle Opatrenia MF SR č. 23054/2002-92 zo 16. decembra 2002 v znení § 49 ods. 4 majú účtovať na účte 314. V citovanom paragrafe sa uvádza: „Na účte 314 – Poskytnuté preddavky sa účtujú poskytnuté dlhodobé a krátkodobé preddavky dodávateľom, okrem preddavkov poskytnutých na dlhodobý majetok.“

2. Preplatky za nebytové priestory, vlastnícke byty a nájomné byty – obecné

BPMK s.r.o. eviduje preplatky v operatívnej evidencii v databáze počítača k 30. 6. 2010 za:

-	nebytové priestory v sume 		  48 524,07 €
-	vlastnícke byty v sume 			112 384,27 €
-	nájomné byty v sume 			115 983,55 €
Preplatky spolu			276 891,89 €
a) Preplatky za nebytové priestory (NB)

	Podľa evidencie preplatkov za nebytové priestory – výstup z počítača, BPMK s.r.o. eviduje aj preplatky – záväzky voči nájomcom NP staršie než 1 rok u ktorých nájomná zmluva bola zrušená a preplatky im neboli vrátené, ako napr.:

-	Mgr. J. P., prenajatý priestor na Hlavnej 116, zmluva ukončená 15. 6. 2005, výška preplatku 19,15 €
-	M. P., prenajatý priestor na Sokolovskej 1, zmluva ukončená 20. 11. 2008, výška preplatku 212,64 €
-	Spoločnosť Milkcentrum s.r.o., prenajatý priestor na Výstavby 10, nájomný vzťah ukončený 31. 7. 2009, výška preplatku 399,34 €
-	Spoločnosť ADIX LOŽISKÁ s.r.o., prenajatý priestor na Hlinkovej 37, nájomný vzťah ukončený 31. 7. 2007, výška preplatku 42,74 €
-	K. M., prenajatý priestor na Buzuluckej 1, zmluva ukončená k 9. 7. 2008, výška preplatku 55,33 €
-	Spoločnosť ILAS COMPANY s.r.o., prenajatý priestor na Komenského 71, nájomný vzťah ukončený 19. 8. 2009, výška preplatku 328,08 €
-	F. J., prenajatý priestor na Mäsiarskej 39, nájomný vzťah ukončený 31. 12. 2007, výška preplatku 16,60 €.

Preplatky za nebytové priestory sa nevedú na samostatnom účte.

b) Preplatky za vlastnícke byty

	Kontrolou preplatkov za vlastnícke byty bolo zistené, že BPMK s.r.o. eviduje v operatívnej evidencii – výstup z počítača aj preplatky, ktoré neboli vysporiadané a sú staršie než 5 rokov, ako napr.:

-	Ing. Z. M., Obchodná 16, správa bytu s menovaným ukončená 30. 11. 1995, výška preplatku 16,10 €
-	H. M., Rožňavká 12, správa bytu s menovaným ukončená 30. 9. 1998, výška preplatku 23,90 €
-	O. E., Trieda SNP 60, správa bytu s menovanou ukončená 31. 5. 2004, výška preplatku 520,70 €
-	H. E., Hlinkova 34, správa bytu ukončená 31. 7. 2003, preplatok vo výške 82,25 €
-	B. D., Meteorova 3, správa bytu s menovaným ukončená 30. 6. 2005, výška preplatku 207,40 €.

c) Preplatky za obecné byty

	Aj za obecné byty sú evidované preplatky, ktoré neboli vysporiadané a sú spred roka 2000, ako napr.:

-	F. E., Humenská 13, nájomný vzťah k bytu ukončený 24. 9. 1998, výška preplatku 1 522,21 €
-	H. A., Gudernova 8, nájomný vzťah ukončený 5. 6. 1998, preplatok vo výške 75,81 €
-	Č. J., Buzulucká 10, nájomný vzťah ukončený 31. 12. 1998, výška preplatku 168,79 €
-	H. J., Buzulucká 22, nájom ukončený 31. 7. 1998, preplatok vo výške 166,97 €
-	B. B., Havanská 18, nájom ukončený 31. 8. 1998, výška preplatku 386,14 €
-	H. L., Miškovecká 19, nájom ukončený 30. 4. 1997, preplatok vo výške 208,82 €
-	R. D., Ovručská 6, nájomný vzťah ukončený 31. 8. 1996, výška preplatku 375,23 €.

Preplatky za obecné a vlastnícke byty, ako aj preplatky za nebytové priestory nie sú vedené na depozitnom účte.
K dôvodom nevyplatenia preplatkov sa vyjadrila, vedúca predpisu, ktorá vo svojom vyjadrení zo dňa 26. 11. 2010 uviedla:

„BPMK s.r.o. vzniknuté preplatky z ročných vyúčtovaní nákladov za služby spojené s bývaním u obecných a vlastníckych bytov doručuje nájomcom a vlastníkom bytov prostredníctvom Slovenskej pošty a vyplácaním priamo v pokladni,
Nevyzdvihnuté preplatky evidujeme, z dôvodov úmrtia nájomcov a vlastníkov (kedy si ani dedičia neprevezmú preplatky), alebo z dôvodu odsťahovania sa z bytov bez udania nových adries a zväčša aj zmeny trvalého pobytu, kedy nie je možné zistiť novú adresu a ani doručiť vyúčtovanie a preplatok.
U nebytových priestorov sa spolu s ročným vyúčtovaním nákladov za služby spojené s užívaním nebytových priestorov zasiela aj návratka so žiadosťou o zaslania čísla účtu, na ktorý má byť preplatok poukázaný. V prípade, že nájomca nevráti vyplnenú návratku a číslom účtu nie je možné preplatok poukázať.“

III. Náklady

Kontrole boli podrobené nákladové položky zúčtované na účtoch:

-	511 100 – opravy dodávateľmi domový a bytový fond (DaBF)
-	518 100 – prepravné
-	518 509 – náklady na služby L IX, Herlianska ul.
-	518 605 – školenia, kurzy, semináre
-	548 204 – ostatné iné náklady

1. Opravy dodávateľmi DaBF (účet 511 100)

	Náklady na opravy domového a bytového fondu realizované dodávateľským spôsobom BPMK s.r.o. vykazuje na účte 511 100 v roku 2009 v celkovej sume 116 389,11 € a za prvý polrok 2010 v sume 893,04 €.

	Kontrole boli podrobené nákladové položky , ktorých výška presahovala sumu 650 €, t.j. keď zo strany obstarávateľa v zmysle internej smernice VPS 05/2009 zo dňa 2. 2. 2009 pre uplatnenie požiadaviek zákona č. 25/2006 Z.z. o verejnom obstarávaní v podmienkach BPMK bolo potrebné uskutočňovať prieskum trhu (bod 5.42 smernice).

	Kontrolou účtovných dokladov a dokumentácie z výberu dodávateľa nebolo zistené porušenie všeobecne právnych ani interných predpisov.

2. Prepravné (účet 518 100)

	BPMK s.r.o. eviduje na účte 518 100 – Prepravné, náklady za rok 2009 v celkovej sume 249,28 € a za prvý polrok 2010 v sume 651,87 €.

	Kontrolou účtovných dokladov bolo zistené, že na uvedenom účte sú zúčtované náklady – paušálne náhrady za používanie súkromného motorového vozidla konateľom spoločnosti, ktoré za I. polrok 2010 predstavujú celkovú sumu 490 €.
	Výška mesačnej paušálnej náhrady je 70 €. Uvedený paušálny poplatok za používanie súkromného motorového vozidla pre služobné účely odsúhlasila a schválila dozorná rada spoločnosti na svojom zasadnutí dňa 14. 12. 2009.

	V znení § 34 zákona č. 283/2002 Z.z. o cestovných náhradách „Náhrady podľa tohto zákona možno paušalizovať. Pri výpočte paušálnej sumy zamestnávateľ vychádza z priemerných podmienok rozhodujúcich na poskytovanie náhrad zamestnancovi alebo skupine zamestnancov. Ak sa zmenia podmienky, za ktorých sa paušálna suma určila, je zamestnávateľ povinný túto sumu preskúmať a upraviť. Pri výpočte paušálnej sumy je zamestnávateľ povinný prihliadať na zákonné nároky zamestnanca, ako aj na jeho oprávnené záujmy.“

	V rozpore s uvedenými podmienkami bola konateľovi spoločnosti určená paušálna náhrada za používanie súkromného vozidla vo výške 70 € mesačne, keď neboli známe a preukázateľné priemerné podmienky t.j. priemerný počet najazdených km pre služobné účely aspoň za dobu 3 mesiacov.

	Na túto skutočnosť upozornil aj audítor vo svojom liste zo dňa 11. 5. 2010 adresovanému vedeniu spoločnosti a spoločníkovi organizácie. 
	Následne na to Valné zhromaždenie BPMK s.r.o. na svojom zasadnutí dňa 13. 5. 2010 uložilo konateľovi spoločnosti spracovať návrh riešenia s určením termínu odstránenia nedostatkov, ktoré sú obsiahnuté v liste audítora.

	Z predloženej dokumentácie ku kontrole (list MMK zo dňa 4. 8. 2010 adresovaný konateľovi spoločnosti) vyplýva, že opatrenie týkajúce sa paušálnych náhrad za motorové vozidlo nebolo prijaté a uvedená problematika nebola riešená. 
Kontrolnej skupine boli ďalej predložené záznamy o prevádzke súkromného motorového vozidla konateľa spoločnosti v ktorých sú vykázané ubehnuté km za mesiace Január – Jún 2010 podľa jednotlivých dní, bez uvedenia stavu počítadla km a času odchodu a príchodu. Súčasťou dokumentácie je aj výpočet náhrad za užívanie motorového vozidla spracované 4. 8. 2010 za celé polročné obdobie podľa jednotlivých mesiacov. Priemerná mesačná náhrada cestovného je vykázaná vo výške 124,12 €. 
Z uvedených kontrolných zistení vyplýva, že záznamy o prevádzke motorového vozidla sú nehodnoverné nakoľko boli spracované naraz za celý prvý polrok 2010 a bez potrebných údajov podľa predtlače.

3. Školenia, kurzy, semináre (účet 518 605)

	BPMK s.r.o. vykazuje na uvedenom účte náklady zo rok 2009 vo výške  5 030,17 € a za I. polrok 2010 v celkovej sume 7 322,09 €.

	Kontrolou účtovných dokladov bolo v jednom prípade zistené, že z účtovného dokladu nie je zrejmé kto sa seminára zúčastnil. Jedná sa o účtovný doklad č. 2009684 – faktúra dodávateľa INTER M&K s.r.o. Košice zo dňa 26. 2. 2009 na sumu 195,16 € s DPH za účasť na seminári „Riešenie vplyvu hospodárskej krízy na organizáciu podniku“ konaného v dňoch          11. – 13. 3. 2009 v Starej Lesnej.

4. Náklady na služby – L IX, Herlianska ul. (účet 518 509)

	Na uvedenom účte sú zúčtované náklady za rok 2009 v celkovej sume 477 514,56 € a za I. polrok 2010 vo výške 94 237,43 €.
	Na daný účet sú zúčtované náklady aj na iné objekty a stavby ako L IX a Herlianska ul., ako napr.: Vojvodská 2,4, Golianova 32,33 a iné.

 	Kontrolou náhodne vybraných účtovných dokladov nebolo zistené porušenie všeobecne právnych ani interných predpisov.

5. Ostatné iné náklady (účet 548 204)

	BPMK s.r.o. vykazuje na uvedenom účte za rok 2009 náklady vo výške 31 602,90 € a za I. polrok 2010 v celkovej sume 975,55 €.
	Kontrolou účtovnej dokumentácie neboli zistené porušenia všeobecne právnych ani interných predpisov.

IV. Výnosy

	Kontrole boli podrobené účtovné doklady zúčtované na účte 602 – Tržby z predaja služieb, a to:
									( v €)
Č. účtu	Názov účtu	Rok 2009	Rok I. – VI./2010	
602 002	Tržby za užívanie nebytov	803 280,68	305 720,25	
602 101	Výkony údržby pre obyvateľstvo	242 386,53	156 893,69	
602 102	Výkony údržby pre podnik. sféru	1 092 468,58	640 347,43	

1. Tržby za užívanie nebytov (účet 602 002)

	Tržby za prenájom nebytových priestorov sú druhou najvyššou výnosovou položkou. Podiel tržieb za prenájom nebytových priestorov na celkových výnosoch bol v roku 2009 25,18 % a za obdobie I. – VI./ 2010 20,67 %.
	K 30. 6. 2010 bolo uzatvorených (účinných) celkovo 216 zmlúv o nájme nebytového priestoru.
	Kontrole boli podrobené nájomné zmluvy uzatvorené od 1. 1. 2006 t.j. od účinnosti poslednej zmeny Pravidiel prenajímania majetku mesta Košice a určovania minimálnej výšky nájomného prijatých uznesením Mestského zastupiteľstva č. 982/2002.

Kontrolou bolo zistené:

a) I & M PARTNERS s.r.o., Vodárenská 12

	Zmluvou o nájme nebytových priestorov č. 111010001610 zo dňa 29. 11. 2006 boli nájomcovi s účinnosťou od 1. 1. 2007 prenajaté nebytové priestory o celkovej výmere 20, 40 m2 za účelom užívania – kancelária. 
	Podľa výpočtového listu nájmu nebytového priestoru bol výpočet výšky nájomného nasledovný:

Názov priestoru	Plocha (m2)	Sadzba (Sk/m2)	Ročná sadzba (Sk)	Ročná sadzba (€)	
Kancelárie	17,70	300,00	5 310,00	176,26	
Servisné časti	2,70	160,00	432,00	14,34	
Spolu	20,40		5 742,00	190,60	

	Podľa § 9 písm. d) pravidiel prenajímania je tento nebytový priestor zaradený do IV. kategórie. Základná výška ročného nájomného za každý aj začatý m2 v IV. kategórii je v zmysle  § 10 ods. 1 písm. f) pravidiel prenajímania (administratívne priestory) 400 Sk, (13,28 €).
	Ako vyplýva z uvedeného zmluvne dohodnutá výška nájomného nie je v súlade s pravidlami prenajímania a jeho výška nezodpovedá ani základnej sadzbe nájomného.

	K úprave výšky nájomného došlo uzatvorením novej zmluvy o nájme nebytových priestorov č. 152/NZ/NP/2010 zo dňa 23. 3. 2010 účinnej od 1. 1. 2010 s pôvodným nájomcom. Výška ročného nájmu bola dohodnutá v sume 203,43 € za 20,40 m2 plochy, čo predstavuje zvýšenie v priemere o 6,73 %. 
	Ani takto upravená výška nájomného nezodpovedá základnej výške nájomného v zmysle pravidiel.

	Podľa pravidiel prenajímania § 10 ods. 2 základná výška nájomného sa vypočíta ako súčet cien nájomného podľa účelu využívania jednotlivých častí nebytového priestoru a príslušných kategórii.
	V predpise nájomného a zálohových platieb pre nebytový priestor k novouzatvorenej zmluve chýba špecifikácia účelu užívania jednotlivých častí nebytového priestoru a ich plocha, tak ako to bolo uvedené v pôvodnej zmluve, čím je znemožnená kontrola sadzby výšky nájomného podľa pravidiel prenajímania (bez predloženia pôvodnej zmluvy).

b) A – Z KLUB občianske združenie, Šoltésovej 11

	Zmluvou o nájme nebytových priestorov č. 1110600001621/2007 zo dňa 28. 2. 2007 boli nájomcovi s účinnosťou od 1. 3. 2007 prenajaté nebytové priestory o celkovej výmere 55,69 m2 za účelom užívania – administratívny priestor pre potreby klubovej a výchovnovzdelávacej činnosti.
	Podľa výpočtového listu nájmu nebytového priestoru bol výpočet výšky nájomného nasledovný:

Názov priestoru	Plocha (m2)	Sadzba (Sk/m2)	Ročná sadzba (Sk)	Ročná sadzba (€)	
Kancelária	23,84	100,00	2 383,00	79,13	
Klubová miestnosť	21,22	100	2 122,00	70,44	
Servisné časti	10,63	80,00	850,00	28,21	
Spolu	55,69		5 356,00	177,78	

	Podľa § 9 písm. d) pravidiel prenajímania je tento nebytový priestor zaradený do IV. kategórie. Základná výška ročného nájomného za každý aj začatý m2 v IV. kategórii je v zmysle § 10 ods. 1 písm. g) pravidiel prenajímania (kultúra, šport, neziskové organizácie) 200 Sk (6,64 €).
	Zmluvne dohodnutá výška nájomného nie je v súlade s pravidlami prenajímania a jeho výška nezodpovedá ani základnej sadzbe nájomného.

	K úprave výšky nájomného došlo uzatvorením novej zmluvy o nájme nebytových priestorov č. 172/NZ/NP/2010 zo dňa 12. 4. 2010 s pôvodným nájomcom. Výška ročného nájmu bola dohodnutá v sume 189,86 € za 55,69 m2 prenajatej plochy, čo predstavuje zvýšenie      o 6,79 %.

	Tak ako v predchádzajúcom prípade ani upravená výška nájomného nezodpovedá základnej sadzbe v zmysle pravidiel a taktiež chýba špecifikácia účelu využívania jednotlivých častí nebytového priestoru.

c) SOZONT s.r.o., Hlavná 47

	Novouzatvorenou zmluvou o nájme nebytových priestorov č. 33/NZ/NP/2010 zo dňa 2. 12. 2009, ktorá priamo nadväzuje na predošlú zmluvu zo dňa 16. 10. 1995 boli pôvodnému nájomcovi prenajaté s účinnosťou od 1. 1. 2010 nebytové priestory o výmere 41 m2 za účelom užívania – kuchyňa k objektu Biela 3. Výška ročného nájmu bola dohodnutá v sume 954,65 €, t.j. 23,28 €/m2 (724,60 Sk/m2).

	Podľa § 9 písm. a) pravidiel prenajímania je tento nebytový priestor zaradený do I. kategórie. Základná výška ročného nájomného za každý aj začatý m2 v I. kategórii je v zmysle § 10 ods. 1 písm. e) pravidiel prenajímania (služby, sklady, dielne, ateliéry) 1 400 Sk, t.j. 46,47 €.
	Zmluvne dohodnutá výška nájomného nie je v súlade s pravidlami prenajímania a jeho výška nezodpovedá ani základnej sadzbe nájomného.

	V ani jednom z uvedených prípadov z predloženej dokumentácie nie sú zrejmé dôvody zníženia základnej sadzby nájomného.

d) KPC Slovan Safety, občianske združenie, Južné nábrežie 13

	Zmluvou o nájme nebytových priestorov č. 185/NZ/NP/2010 zo dňa 22. 3. 2010 boli nájomcovi prenajaté nebytové priestory – haly č. 9 a 10 o celkovej výmere 1 084 m2 za účelom užívania – športových aktivít (hala č. 9) a účelom športovo – komerčným (hala č. 10) na dobu určitú 30 rokov s účinnosťou od 22. 3. 2010.
	Podľa článku IV. Nájomné bod 4.1 zmluvy za užívanie nebytových priestorov bolo dohodnuté ročné nájomné nasledovne:

Názov priestoru	Plocha (m2)	Sadzba (€/m2)	Ročná sadzba (€)	
Hala č. 9	542,00	3,344	1 812,00	
Hala č. 10	542,00	6,686	7 248,00	
Spolu	1 084,00		9 060,00	

	V bode 4.2 a 4.3 tohto článku sa prenajímateľ a nájomca dohodli na úhrade nájomného s účinnosťou od 1. 6. 2010, t.z. že počas rekonštrukčných prác od 23. 3. 2010 do 31. 5. 2010 sa nájomné za nebytové priestory uhrádzať nebude.

Nájomné

	Podľa § 9 písm. e) pravidiel prenajímania je tento nebytový priestor zaradený do            V. kategórie. V zmluve o nájme nebytových priestorov bola základná výška ročného nájmu dohodnutá v súlade s pravidlami prenajímania § 10 ods. 1 písm. g) v V. kategórii pre účel užívania nebytového priestoru (hala č. 9) – kultúra, šport, neziskové organizácie v sume        3,344 €/m2 (100 Sk/m2).
	Pre časť predmetu nájmu (hala č. 10), ktorá je užívaná na športovo – komerčné účely bola ročná sadzba nájomného dohodnutá v sume 6,686 €/m2 (200 Sk/m2). Celková ročná výška nájmu za halu č. 10 je podľa prepočtu 3 623,31 € (542 m2 x 6,686 €/m2), ale celková ročná výška nájmu uvedená v zmluve je 7 248 €, čo predstavuje rozdiel 3 624,19 €.

	Podľa písomného vyjadrenia účtovníčky predpisu nájomného nebytových priestorov zo dňa 9. 11. 2010 výška nájomného na m2 pre halu č. 10 má byť 13,372 €/m2/rok. V zmluve je omylom uvedená výška 6,686 €/ročne. Celkový výpočet ročného nájomného pre halu č. 10 je správny.

Doba nájmu

	V zmysle zmluvy o nájme nebytových priestorov článok III. Doba nájmu a skončenie nájmu bod 3.1 prenajímateľ prenajal nájomcovi predmet nájmu na dobu určitú 30 rokov s účinnosťou od 22. 3. 2010.

Určenie doby nájmu je stanovené v nasledovných predpisoch nasledovne:

-	podľa Zmluvy o výkone správy majetku mesta Košice č. 1336/2008 zo dňa 1. 12. 2008 článok IV. Práva a povinnosti správcu bod 10, správca môže uzatvárať nájomné zmluvy len v súlade s Pravidlami prenajímania majetku mesta

-	v zmysle pravidiel prenajímania majetku mesta § 3 ods. 2, majetok mesta sa prenajíma na dobu neurčitú. Nájom na dobu určitú možno dohodnúť, len ak sa nájomca zaviaže investovať do prenajímaného majetku finančné prostriedky trvalo zhodnocujúce tento majetok. Tieto prostriedky musia byť preinvestované v prvej polovici doby nájmu. Doba nájmu na dobu určitú sa určí ako podiel investovaných nákladov a ročnej výšky nájomného. Správcovia majetku mesta sú povinný pri jeho prenajímaní na dobu určitú vyžiadať predchádzajúci súhlas primátora mesta ak udelenie súhlasu nie je vyhradené mestskému zastupiteľstvu.

-	prenájom majetku mesta na dobu určitú dlhšiu ako 10 rokov v zmysle § 29 písm. m) Štatútu mesta Košice podlieha schváleniu mestským zastupiteľstvom.

	Podľa článku V. Podmienky užívania bod 5.11 zmluvy o nájme akékoľvek zmeny, stavebné úpravy, doplnenia predmetu nájmu, prípadne iné technické zhodnotenie nehnuteľnosti, ktoré sa nezhodujú s projektom alebo daným stavom v dobe odovzdania nájomcovi môže nájomca vykonať iba po predchádzajúcom súhlase prenajímateľa.
	Súhlas k stavebným úpravám v prenajatých nebytových priestoroch prenajímateľ udelil listom č. E-213/NP/2010 zo dňa 22. 3. 2010 (v deň podpisu zmluvy o nájme) na základe pracovnej projektovej dokumentácie. Projektová dokumentácia s plánovanou výškou investície, na základe ktorej sa mala určiť doba nájmu kontrolnej skupine predložená nebola.

	Napriek uvedeným skutočnostiam prenajímateľ uzatvoril zmluvu o nájme nebytových priestorov na dobu určitú 30 rokov, bez udelenia súhlasu mestským zastupiteľstvom, čím došlo k porušeniu príslušných ustanovení zmluvy o výkone správy, pravidiel prenajímania a štatútu mesta.
Na základe upozornenia vlastníka bola dodatkom č. 2 k zmluve o nájme nebytových priestorov zo dňa 1. 10. 2010 zmenená doba nájmu na dobu neurčitú s účinnosťou od                1. 10. 2010.

Zápočet investície s nájomným

	V zmluve o nájme nebytových priestorov článok IV. Nájomné bod 4.4 bolo dohodnuté, že rekonštrukčné práce vykoná nájomca v súlade so všetkými všeobecne záväznými právnymi predpismi na vlastné náklady, bez prinavrátenia vynaložených prostriedkov, aj v prípade ukončenia nájomného vzťahu.
	Dodatkom č. 1 k zmluve o nájme nebytových priestorov zo dňa 30. 6. 2010 sa zmluvné strany dohodli na zápočte investícií vynaložených nájomcom do rekonštrukcie haly č. 9 a 10, ktoré zhodnotili majetok mesta v sume 116 852,65 € (súpis vykonaných prác) s nájomným.
	Na základe uvedeného boli dohodnuté úhrady nájomného znížené o zápočet investície na obdobie od VI./2010 do III./2036 nasledovne: - predpis nájomného 	234 050,00 €
- zápočet 		116 852,65 €
- úhrada nájomcu 	117 197,35 €

Z predloženého súpisu vykonaných prác vyplýva, že v rámci rekonštrukcie bola realizovaná pokládka podlahy, ktorá svojím určením slúži výlučne účelu na ktorý je nebytový priestor prenajatý – bedmintonové ihrisko a pre prenajímateľa nemá zhodnocujúci charakter. Ide o nasledovné položky:

- koberec hrací záťažoví 		       420 m2 x 48 €/m2 =    20 160 € bez DPH
- lepenie povl. podláh s textil. vložkou a pod. 420 m2 x 7,20 €/m2 =   3 024 € bez DPH
  Spolu								   23 184 € bez DPH

	Tieto finančné prostriedky vynaložené nájomcom nemali byť predmetom zápočtu s nájomným.

Služby spojené s užívaním NP

	V zmysle zmluvy o nájme nebytových priestorov článok V. Podmienky užívania bod 5.6 si nájomca má zabezpečiť vlastný elektromer, elektrorevízie, ÚK merač, vodomer priamo s dodávateľmi médií a uzatvorené zmluvy predložiť prenajímateľovi.

	Podľa písomného vyjadrenia účtovníčky predpisu nájomného nebytových priestorov zo dňa 9. 11. 2010 nájomca zatiaľ nepredložil zmluvy s dodávateľmi médií (voda, elektrina). Odobraté služby budú nájomcovi do doby predloženia zmlúv vyúčtované a vyfakturované. ÚK bolo v hale č. 9 a 10 v mesiaci 8/2009 odpojené a je nefunkčné.

Úhrady nájomného

	V zmysle zmluvy o nájme nebytových priestorov článok IV. Nájomné bod 4.5 sa nájomca zaväzuje platiť nájomné vždy do 5. dňa v mesiaci ku ktorému platba prislúcha s účinnosťou od    1. 6. 2010.

	Kontrolou úhrad nájomného bolo zistené, že nájomca uhradil nájomné len v mesiaci 8/2010 a k 31. 10. 2010 má nedoplatok na nájomnom vo výške 1 509,50 €.

e) Ďalšia kontrolné zistenia pri nájme NP

-	v zmysle zmluvy o výkone správy majetku mesta Košice č. 1336/2008 zo dňa           1. 12. 2008 článok VI. Práva a povinnosti správcu bod 11 je správca v prípade prenajatia predmetu správy tretej osobe povinný predložiť vlastníkovi dve kópie nájomnej zmluvy a to 1x Oddeleniu správy majetku MMK a 1x Finančnému oddeleniu MMK v lehote do 30 dní od podpísania nájomnej zmluvy.
Správca si uvedenú povinnosť neplní.

-	spoločnosť v roku 2010 začala plošne uzatvárať nové zmluvy o nájme nebytových priestorov s pôvodnými nájomcami.
V nových nájomných zmluvách bolo dohodnuté každoročné prehodnotenie výšky nájomného o priemernú infláciu za predchádzajúci kalendárny rok, zároveň došlo k prepočtu výšky nájomného z Sk na € a jeho navýšenie o priemernú ročnú infláciu od poslednej úpravy nájomného do roku 2009.
Výška nájomného bola prepočítaná na celkovú prenajatú plochu, a ani v zmluvách ani v predpisoch nájomného a zálohových platieb pre nebytový priestor nie je uvedená špecifikácia účelu využívania jednotlivých častí nebytových priestorov, ani ich plocha, čím je znemožnená kontrola výšky nájomného podľa pravidiel prenajímania (§ 10 ods. 2).

2. Výkon údržby pre obyvateľstvo (účet 602 101)

	Z celkových výkonov zúčtovaných na účte 602 101 sú výkony údržby, opráv a obnov bytov na náklady vlastníka (Mesto Košice) v roku 2009 v sume 218 866,17 € a za obdobie I. – VI./2010 v sume 148 089,59 €.
	Uvedené výkony sú fakturované na základe Zmluvy o výkone správy majetku Mesta Košice č. 1336/2008.

	V zmysle článku VIII. bod 3 tejto zmluvy vlastník schváli správcovi vykonávanie údržby, opravy a obnov bytov a ostatné oprávnené náklady súvisiace so správou bytov vlastníka na náklady vlastníka a to na základe vopred predloženého ročného plánu opráv, údržby a obnovy a správy spravovaného nehnuteľného majetku (podnikateľský plán na príslušný rok) až do výšky vybraného nájomného podľa článku I. bodu 2 tejto zmluvy. Písomná požiadavka správcu musí byť presne špecifikovaná na obdobie štvrťroka príslušného roka a vlastníkovi predložená 30 dní vopred.
	Kontrolou bolo zistené, že správca tieto požiadavky vlastníkovi nepredkladá.

3. Výkony údržby pre podnikovú sféru (účet 602 102)

	Z celkových výkonov zúčtovaných na účte 602 102 sú výkony realizované pre Mesto Košice v roku 2009 v sume 903 666,02 € a za obdobie I. – VI./2010 v sume 499 336,46 €.
	V tržbách za výkony realizované pre Mesto Košice tvorili najväčšiu časť práce realizované na základe príkazných zmlúv a zmluvy o dielo. V roku 2009 v sume 807 798,89 €  za I. polrok 2010 v sume 491 208,84 €.

	Kontrolou fakturácie výkonov neboli zistené rozdiely medzi fakturáciou a zmluvne dohodnutými cenami.

V. Verejné obstarávanie

Spoločnosť Bytový podnik mesta Košice je v zmysle § 8 ods. 1 zákona č. 25/2006 Z. z. o verejnom obstarávaní obstarávateľom. V zmysle § 7 zákona č. 25/2006 Z. z., ak verejný obstarávateľ poskytne osobe, ktorá nie je verejný obstarávateľ, viac ako 50% finančných prostriedkov na dodanie tovaru, na uskutočnenie prác a na poskytnutie služieb, táto osoba je povinná používať postupy zadávania  podprahových zákaziek ako verejný obstarávateľ v súlade so zákonom o verejnom obstarávaní pre ktorého platia finančné limity uvedené v § 7 uvedeného zákona. 

Pri zverejňovaní výziev pri podprahových zákazkách BPMK, s.r.o. postupoval v zmysle    § 99 ods. 3 zákona o verejnom obstarávaní, podľa ktorého výzvu na predkladanie ponúk verejný obstarávateľ uverejní na svojej internetovej stránke.  Výzvu na prekladanie ponúk možno po takomto uverejnení poslať najmenej trom vybratým záujemcom.

	Prehľad realizovaných výberov dodávateľov v podprahových zákazkách a ceny úspešných uchádzačov udáva nasledujúci prehľad:

Podprahové zákazky v roku 2009	
Názov zákazky	Cena s DPH (v €)	
Zabezpečenie havarijnej služby pre nájomné byty a nebytové priestory vo vlastníctve Mesta Košice v správe Bytového podniku mesta Košice, s.r.o.	860,00
(mesačný paušál)	
Naprojektovanie a výstavba nízko štandardných kontajnerových bytov na ul. Podjavorinskej v Košiciach	321 895,00	
Odstránenie bytového domu ul. Hrebendová č. 2,4 v Košiciach – Luník IX	193 586,10	

Podprahové zákazky v roku 2010	
Názov zákazky	Cena s DPH (v €)	
Odstránenie bytového domu na ul. Podjavorinská č. 2, 4 v Košiciach – Luník IX	250 635,22	
Dodávka okien a dverí v súvislosti s obnovou bytového domu ul. Vojvodská č. 2, 4 v správe Bytového podniku mesta Košice, s.r.o.	123 055,32	

Kontrolou dokumentácie z výberu dodávateľov v podprahových zákazkách nebolo zistené porušenie zákona o verejnom obstarávaní. 

	Súčasťou správy o výsledku kontroly je písomné stanovisko konateľa BPMK, s.r.o.  a opatrenia na odstránenie zistených nedostatkov uvedených v protokole o výsledku kontroly. 

Košice, 30. 12. 2010

       Ing. Hana Jakubíková
Hlavný kontrolór mesta Košice